Simfonie in Addo onder die sterre | News24
LAST UPDATED: 2019-07-21, 13:36
Simfonie in Addo onder die sterre
=Ereveldwagters van die Addo nasionale olifantpark hou dié naweek ’n simfonie-konsert onder die sterre by die Addo olifantpark. Hier luister Judy Bouwer (regs) met verwondering hoe Tarryn Lovemore (naaslinks) en Nina Lockhart (naasregs) solank oefen vir dié geleentheid. Foto: VERSKAF
’n Viergang-maaltyd en glansryke simfonie onder die sterre sal dié naweek die nuutste hou teen stropers by die Addo nasionale olifantpark wees.
Dié geleentheid, wat Saterdag onder die titel “Strings on Safari” by Addo aangebied word, sal dien as fondsinsameling vir die park se ereveldwagters, wat jaarliks ’n reuse bydrae tot bewaring in dié park maak.
Die ereveldwagters-groep is reeds 110 mense sterk en het vanjaar nagenoeg R2,5 miljoen ingesamel ter wille van dié saak, het Theo Ferreira, een van dié vry- willigers, vertel.
“Elkeen van ons gee gratis ons tyd, voertuie en brandstof om bewaring by Addo te steun,” sê Ferreira. “Insameling is slegs een van ons funksies, en dan sorg ons ook dat die fondse aangewend word vir spesifieke projekte.”
Hul insameling het egter ’n reuse hupstoot gekry, omdat Absa in ’n japtrap al 60 kaartjies vir hul buitelugkonsert – met 18 plaas- like klassieke kunstenaars – en ete opgeraap het. Die aand sluit ook ’n wildrit in.
“Ons wou iets uniek en eksklusief skep, want anders kon ons eintlik net ’n saal gehuur het vir die ete. Nou is dit eerder ’n ervaring – en as dit reën, is dit deel van die ervaring.”
Die gaste hoef ook nie bekommerd te wees dat hul ervaring met die groot vyf té persoonlik sal wees nie, voeg hy speels by. “Elkeen sal hul viergang-maal rustig kan geniet. Die wilde diere is naby, maar gelukkig hou olifante nie juis van gekookte kos nie.”